SVB ปล่อยกู้คนในกว่า 7.5 พันล้าน ก่อนล้มละลาย
สหรัฐเปิดข้อมูล ธนาคารซิลิคอน วัลเลย์ แบงก์ ปล่อยกู้ให้กับคนวงใน กว่า 7.53 พันล้านบาท ก่อนแบงก์ล้มละลาย
สหรัฐเปิดข้อมูล ธนาคารซิลิคอน วัลเลย์ แบงก์ ปล่อยกู้ให้กับคนวงใน กว่า 7.53 พันล้านบาท ก่อนแบงก์ล้มละลาย
22 มี.ค. 2566

ผู้สื่อข่าวรายงานอ้างอิงข้อมูลของรัฐบาลสหรัฐ ระบุว่า ในช่วงที่กิจการของธนาคารซิลิคอน วัลเลย์ แบงก์ (SVB) เริ่มถดถอยลงเมื่อปลายปี 2565 หน่วยงานกำกับดูแลของสหรัฐได้เข้ามาตรวจสอบเกี่ยวกับการบริหารความเสี่ยง ซึ่งพบว่า SVB ได้เปิดช่องทางการปล่อยกู้ให้กับบุคคลกลุ่มหนึ่ง ซึ่งหน่วยงานสหรัฐระบุว่า คือคนวงใน (Insiders) ซึ่งประกอบไปด้วยบรรดาเจ้าหน้าที่ ผู้บริหาร ผู้ถือหุ้นหลัก และผู้ที่มีส่วนเกี่ยวข้องกับผลประโยชน์ของ SVB
โดยข้อมูลดังกล่าวระบุว่า ในไตรมาส 4/2565 SVB ได้ปล่อยให้กู้ให้กับคนวงในกลุ่มนี้จำนวน 219 ล้านดอลลาร์ (ราว 7.53 พันล้านบาท) ซึ่งสูงกว่าในไตรมาส 3/2565 กว่า 3 เท่า
สำหรับการปล่อยเงินกู้ให้แก่กลุ่มบุคคลวงที่เพิ่มขึ้นอย่างมากเช่นนี้ อาจนำไปสู่การตรวจสอบหาข้อเท็จจริง ในขณะที่ธนาคารกลางสหรัฐ (เฟด) และสภาคองเกรส กำลังสืบสวนเพื่อหาสาเหตุการล้มละลายของ SVB ซึ่งถือเป็นการล่มสลายของธนาคารสหรัฐครั้งใหญ่ที่สุดในรอบกว่า 10 ปี โดยธนาคาร SVB ล้มละลายหลังจากบรรดานักลงทุนและผู้ฝากเงินแห่ถอนเงินออกจากธนาคารจำนวน 4.2 หมื่นล้านดอลลาร์ภายในวันเดียว ประกอบกับการที่ SVB ล้มเหลวในการระดมเงินทุนเพื่อพยุงสถานะการเงิน
ทั้งนี้โฆษกของเฟดซึ่งดูแลธนาคาร SVB ก่อนที่จะล่มสลาย เปิดเผยว่า เฟดจะดำเนินการทางกฎหมายหรือส่งเรื่องไปให้หน่วยงานกำกับดูแลอื่นๆ หากตรวจพบปัญหาเกี่ยวกับการปล่อยเงินกู้ดังกล่าว
ด้านสำนักข่าวบลูมเบิร์กรายงานว่า ก่อนที่หน่วยงานกำกับดูแลของสหรัฐจะเข้าควบคุมกิจการของ SVB เมื่อวันที่ 10 มี.ค.นั้น SVB ถือเป็นธนาคารที่มีชื่อเสียงในฐานะผู้ปล่อยกู้ให้กับบริษัทเทคโนโลยีและบริษัทร่วมทุน แต่การที่เฟดปรับขึ้นอัตราดอกเบี้ยเชิงรุกในปีที่แล้วได้ส่งผลกระทบอย่างหนักต่อ SVB เนื่องจากการขึ้นดอกเบี้ยทำให้ต้นทุนการกู้ยืมของธุรกิจต่างๆ ปรับตัวสูงขึ้น โดยเฉพาะธุรกิจสตาร์ตอัปและบริษัทเทคโนโลยีที่เป็นลูกค้ารายใหญ่ของ SVB
นอกจากนี้การที่ลูกค้าแห่ถอนเงินฝากยังทำให้ SVB ต้องเพิ่มทุนด้วยการขายพันธบัตรรัฐบาลที่ถือไว้ แต่ราคาพันธบัตรก็ปรับตัวลงสวนทางกับดอกเบี้ยที่พุ่งขึ้นตามนโยบายเฟด จึงทำให้ SVB ต้องขายพันธบัตรในราคาต่ำกว่าหน้าตั๋ว ซึ่งทำให้การระดมทุนไม่เป็นไปตามเป้า และล้มละลายในที่สุด
ทั้งนี้ ภายใต้กฎระเบียบของรัฐบาลกลางสหรัฐที่กำหนดขึ้นเพื่อป้องกับมิให้ผู้บริหารธนาคารได้รับการปฏิบัติเป็นพิเศษนั้น ธนาคารจะได้รับอนุญาตให้ปล่อยกู้แก่บุคคลภายในได้ก็ต่อเมื่อบุคคลเหล่านั้นได้รับเงื่อนไขเช่นเดียวกับลูกค้าทั่วไป